কেন্দ্রীয় অ্যাডিলেড মসজিদ
কেন্দ্রীয় অ্যাডিলেড মসজিদ, অ্যাডিলেড সিটি মসজিদ বা অ্যাডিলেড মসজিদ নামেও পরিচিত। প্রথমে আফগান চ্যাপেল নামে পরিচিত ছিল। এটি দক্ষিণ অস্ট্রেলিয়ার অ্যাডিলেডে অবস্থিত একটি মসজিদ। মসজিদটি ১৮৮৮-৮৯ সালে নির্মিত হয়েছিল। এর চারটি স্বতন্ত্র মিনার ১৯০৩ সালে যুক্ত করা হয়েছিল। এটি অস্ট্রেলিয়ার প্রাচীনতম স্থায়ী মসজিদ। অ্যাডিলেড শহরের কেন্দ্রের দক্ষিণ-পশ্চিম কোণে লিটল গিলবার্ট স্ট্রিটে অবস্থিত। মসজিদটি মূলত দক্ষিণ অস্ট্রেলিয়ার উত্তরাঞ্চলে আগত "আফগান" উটচালক এবং ব্যবসায়ীদের আধ্যাত্মিক চাহিদা মিটানোর জন্য নির্মিত হয়েছিল। ২০ শতকের গোড়ার দিকে মুসলমান কমে যাওয়ার পরে মসজিদটি বেকায়দায় পড়ে। দ্বিতীয় বিশ্বযুদ্ধ পরবর্তী মুসলিম অভিবাসনের সাথে এটি একটি নতুন জীবন ধারণ করে এবং তখন থেকে এটি উন্নতি লাভ করে।